钦定古今图书集成/明伦汇编/官常典/第251卷 > 《上越国公杨素》隋·陈子良
## 钦定古今图书集成/明伦汇编/官常典/第251卷 > 《上越国公杨素》隋·陈子良

君侯称上宰，命世挺才英。本超骐骥足，复蕴风云情。
摅藻掞锦绮，育德润瑶琼。已踵四知举，非无三杰名。
济世同舟楫，匡政本阿衡。雍容入青璅，肃穆侍丹楹。
桂宫擅鸣珮，槐路独飞缨。高门罗虎戟，绮阁丽雕甍。
金樽酌湛湛，歌扇掩盈盈。匈奴轶燕蓟，烽火照幽并。
天子命薄伐，受脤事专征。七德播雄略，十万骋行兵。
雁行蔽虏甸，鱼贯出长城。交河方饮马，瀚海盛扬旌。
拔剑倚天外，象犀辉日精。弯弧穿伏石，挥戈斩大鲸。
鼓朝作气，刁斗夜偏鸣。六郡多壮士，三边岂足平。
岭云朝合阵，山月夜临营。边尘暗马色，芳树动笳声。
关云未尽散，塞雾常自生。川长蔓草绿，峰迥杂花明。
小人愧王氏，雕文惭马卿。滥此叨书记，何以谢过荣。
高山徒仰止，终是恨才轻。